E wytres Ärgerniss für Nollinge isch gsi, dass d Induschtri un s Chraftwerch uff Land vo Charsau gstande sin, d Wohnhüüser allerdings uff Nollinger Bode. Durch des het  Charsau zwar d Stüürynahme erhalte, Nollinge hygäge d Problem mit dr Infrastruktur gha. D Verhältniss sin kaotisch gsi, zum Deil hen d Lüt sogar nit gnau gwüsst, in wellere Gmeind si gwohnt hen. Wäge däm het Nollinge uff e Neuordnig vo de Gmeinde drängt, un 1901 isch s ganzi Biet vo Rhyfälde als "Ortsteil Rheinfelden" aa s Dorf Nollinge aagschlosse worde. Charsau isch mit 200.000 Mark entschädigt worde. Rhyfälde het dertemool 1.482 Yywohner gha, Nollinge 869.